Jason Rohde hoor sy lotJason Rohde (Foto: ANA) Die sakeman Jason Rohde is Donderdagoggend skuldig bevind aan die moord op sy vrou, Susan (47). Regter Gayaat Salie-Hlophe het in die Wes-Kaapse hooggeregshof Rohde skuldig bevind op aanklagte van moord en regsverydeling. Salie-Hlophe het in haar opsommende uitspraak van 38 bladsye gesê Rohde se weergawe van gebeure dat Susan selfmoord gepleeg het toe die egpaar die naweek van 22 tot 24 Julie 2016 Sotheby’s International Realty se jaarlikse geselligheid op die Spier-wynlandgoed buite Stellenbosch bygewoon het, kan onmoontlik nie waar wees nie. Salie-Hlophe het gesê hoewel sy aanvaar dat Rohde nie ŉ geskiedenis van geweld gehad het of voorheen ŉ fisieke bedreiging vir sy vrou ingehou het nie, was hierdie naweek anders aangesien Rohde self erken het dat die rusie tussen die egpaar fisiek geraak het. Die regter het gesê die bewyse dui daarop dat Rohde sy vrou met die vuis in die gesig geslaan, haar gewurg en haar met ŉ kussing versmoor het. Hy het toe probeer om haar dood na selfmoord te laat lyk. Rohde het strak voor hom uitgestaar terwyl die uitspraak gelewer is. Salie-Hlophe het onmiddellik ná haar uitspraak Rohde se borgtog teruggetrek en gelas dat hy in aanhouding geneem word. Hou Maroela Media dop vir meer.